Macron palus peaministril uue siseministri ametissenimetamiseni ministri tööülesanded üle võtta.

Collomb teatas juba septembris, et loobub siseministri ametikohast, sest tahab 2020. aastal kandideerida uuesti Lyoni linnapeaks. Sestsaadik on ta olnud surve all otsekohe ametist lahkuda.

Ajalehe Le Figaro andmetel tahtis Collomb lahkuda juba esmaspäeval, kuid Macron keeldus tagasiastumispalvet rahuldamast.

"Rünnakute valguses ministri vastu alates sellest ajast, kui ta kinnitas kandideerimist, väljendas vabariigi president uuesti oma usaldust tema vastu ja palus tal jääda täielikult pühendunuks missioonile hoida Prantsusmaa turvalisena," teatas presidendiamet AFP-le.

Collomb ütles teisipäeval pärast esialgse lahkumisavalduse tagasilükkamist, et kavatseb endiselt lahkuda, tekitades Prantsuse poliitilises eliidis segadust.

"Gérard Collomb on uuesti tagasi astunud. Kui kauaks jääb see episood kestma?" küsis Rahvusrinde liider Marine Le Pen.

Peaminister Édouard Philippe tühistas pärast presidendi palvet sekkuda kavandatud visiidi Lõuna-Aafrika Vabariiki, teatas peaministri kantselei.

Collomb avaldas soovi ministriametist lahkuda ja kohalike valimiste kampaaniale keskenduda pärast Euroopa Parlamendi valimisi järgmise aasta mais.

Collomb (71) oli 16 aastat Lyoni linnapea, enne kui Macron veenis ta siseministriks hakkama.

Collombi peetakse Macroni üheks lojaalsemaks ministriks ning tema valitsuse raskekaallaseks.

Viimastel kuudel on tagasiastumisest teatanud Macroni valitsuse kaks populaarset ministrit - keskkonnaminister Nicolas Hulot ja endisest olümpiavõitjast spordiminister Laura Flessel.